钦定古今图书集成/方舆汇编/职方典/第1147卷 > 《游玉泉记》前人
## 钦定古今图书集成/方舆汇编/职方典/第1147卷 > 《游玉泉记》前人

出当阳城西，蹝重阜，见诸山赑负象峙，而其中一峰
尊特竦秀，气宇如玉，妍美如冠者，即玉泉山也。其上
时有异气，非烟非雾，如兜罗绵，与诸山特异。山以泉
得名，故二十里外得泉为入沮道，皆莽莽修涧。至己
公岭下，西泉之水绕度门而出，会于玉泉。其水较洪，
岸畔多石，水始汨汨有声。从此两掖多坦迤之山。泉
出其左，游人不复与泉相见。时见砖埒，皆先朝所修
驰道。近寺得岭，如龟背起，村市骈列，逾此如一窦。诸
山左右障泉声始厉，啮右壁，半落如赤霞。左为诸山
穷虚，得圆阜，以精以冶，窣堵其上，中如永巷，是谓寺
门。入门，泉自东来，带寺，有危桥正殿，依山如屏，两峰
袖绕。上有“智者道场”四字，黄太史笔。“昔智者从天台
归荆州，登纪山，望当阳山色如蓝，上有紫云，轮囷如
盖。遂杖策孤征，过玉泉，至青溪，欲建道场。意嫌迫隘，
遂还玉泉，止金龙池，趺坐枯树中，致关公皈依，冥建
福庭。湫潭千丈，化为平址，栋宇焕丽，巧夺人目。昔王
遵立水，瓠子堤完，真王应运，滹沱水合。世法犹然，况
人天眼目，百灵护持”者乎？当时尺一有事出神心理，
应望表语。而画家亦传关将军起《玉泉图》，良亦有以。
其后北秀复居此地，天后作檀越，金榱玉题，侔于鬼
工，是固一时也。宋明肃刘后，蜀人，少随其父入都，过
此寺，僧慕容禅师见而异之，为之礼。及抚育仁宗，正
位长秋，大加护持，重为严饰，是又一时也。浸至近代，
仅存一殿，攲侧欲颠迹。公居度门，伤其荒芜，有志缮
修，北走神京，大开讲肆。时黄平倩及予兄弟三人过
之，迹公言及此寺，几欲坠泪。于是平倩中郎各草一
疏，不盈一期，宫府朝野，金钱麇集，其始终营综，中郎
极为苦心，今遂焕然复还旧观。虽不同当时之灵秘，
亦大有异缘山后一壁，旧多乔木，作殿时“伐以资用，
正如剪发纫衣，甚可悼惜。近禁采屡年，穉松娇婉，能
增黛色。”寺固大龙湫也，虽累土为基，今尚如珠在函。
拾级登后，山如可瞰远，尚存大士阁基。夫殿不毗阳
以含冲气，阁不毗阴以瞩原隰，阙一不可，姑待来者。
殿左有吴道子画《大士碑》，作天男象，衣褶最古。殿右
为藏经阁，尚方新颁，金叠烂然，左右各一池，清泉从
殿后出，汇为池注于玉泉。或云那伽之宫在焉，故一
山出泉，甃之以种芙蓉最佳。相传即金龙池。出护世
殿，得前桥，复与泉遇。东行二百馀步，为乳窟，窟中石
作珂色，悬乳如蜡泪。前一壁如幻霞，玉泉之水啮其
根而后出，时作壮籁。其绝壁有坎相当，云“前人穴以
架阁者”，隐隐有字尽驳。予谓是张孟及元微之所书，
自可惜。若是俗笔，能疥烟云，冰霜苔藓，亦大解意。忆
元微之游此山诗云：“松门接官路”，则当时官路原在
门外。曰“泉脉过僧房”，则当时僧房正对清泉流水，周

垒以石丸。渡至响水潭，有巨石亘溪中，去地丈馀，从
石坠，忽作大声，坠而复跃，激为浪花涛雪，沾濡衣履。
山行稍倦，童子以蒲团从，坐泉上。稍瞑目，疾雷破山，
急雨随之，大似振秦皇帝驱山铎也。过此而崖愈狭，
霤泉以出，石骨为泉所蚀，作《篆籕文》。乃舍溪复上山，
径至关侯庙前，水始寂，是谓“泉源。过桥抚掌，皆如珠
串。上沸侯所封，当为汉寿之亭侯。而宋绍兴中，洞庭
渔人网得一印，上一钮，方二寸有奇，其上一大环，径
四寸，下连四环皆系印上制甚奇，文为‘寿亭侯印’”，不
知何故。岂唐宋间不识字人作赝物以入神庙者耶？
庙外列名人诗碑，依稀见张孟等字，不暇读。去庙数
十步，泉声甫寂，而石浪逼人矣。道有二：其左即走蚕
樷道也。其右往智者洞，诸嶂围之。从一罅入，如花源。
道旁怪石磊磊，色或如墨如烟，可坐可卧。其立而攲
者，下可逃雨。右岭上为宋修《传灯录》院，今废。又里许
至智者庵，旁为智者洞，石理甚坚，若夏屋。洞下有井，
与大江为盛衰。春水涨，通于玉泉，为洪流。缘洞后登
山，石攲不受足履。陟至一处，稍平，即朝曦阁旧址。万
山层叠中，忽见山口，近林远水甚畅。迹公与予议覆
之以祠。中郎觉孤危难住，下智者洞右，得少平地，乃
喜曰：“兰若在是矣。”相与少坐洞中，予谓迹公曰：“此地
似与吾邑人有缘。”盖智者亦公安人也。智者俗姓陈，
父名起祖，梁封益阳侯，居公安，以公安即旧华容地，
故亦曰华容人。有二子，长曰铁，次曰道光。道光即智
者，其母夫人釜鬣在公安牛头里，今犹称圣母塔。旁
有智者所建报恩寺，其为邑人无疑。若祠中郎于此，
信乎与邑人大有缘矣。寻旧路归，复于乳窟看月。玩
泉得月如晓溪浓雪。晚宿于讲经台。